KIRJALLINEN KYSYMYS P-0694/00

esittäjä(t): Avril Doyle (PPE-DE) komissiolle

(3. maaliskuuta 2000)

Aihe: Ydinturvallisuus, ydinturvallisuutta koskeva yleissopimus ja Sellafield

Ydinturvallisuutta koskeva yleissopimus tuli voimaan lokakuussa 1996. Voisiko komissio vahvistaa, mitkä jäsenvaltiot ovat allekirjoittaneet sen ja onko Yhdistynyt kuningaskunta yksi allekirjoittajista?

Yleissopimukseen sisältyvä ydinturvallisuutta koskeva tarkistus (eli vertaisarviointi) piti tehdä huhtikuuhun 1999 mennessä. Voiko komissio antaa ajan tasalla olevat tiedot tarkistuksen tuloksista ja kertoa edistysaskeleista?

Komissio on ottanut tiukan lähestymistavan ehdokasvaltioiden ydinvoimaloiden turvallisuuteen. Voisiko se siis kertoa Yhdistyneessä kuningaskunnassa sijaitsevaa Sellafieldin ydinvoimalaa koskevan kantansa pitäen mielessä Sellafieldiin äskettäin kohdistetun virallisen kritiikin(1) ja esittää pääpiirteittäin, mihin toimiin sen mielestä olisi ryhdyttävä kaikilla viranomaistasoilla?

(1) Kritiikki esitetty British Nuclear Installations Inspectoraten perjantaina 18. helmikuuta 2000 julkistamassa selonteossa.

Margot Wallströmin komission puolesta antama vastaus

(4. huhtikuuta 2000)

Kaikki jäsenvaltiot ja Euroopan atomienergiayhteisö ovat vuonna 1994 allekirjoitetun ydinturvallisuusyleissopimuksen(1) sopijapuolia. Yleissopimuksen ensimmäinen tarkastelukokous pidettiin Wienissä 12. 23. huhtikuuta 1999. Euroopan atomienergiayhteisö ei vielä silloin ollut yleissopimuksen sopijapuoli, joten se ei osallistunut kokoukseen. Yhdistynyt kuningaskunta toimitti kansallisen selontekonsa ja osallistui kokoukseen. Kansainvälinen atomienergiajärjestö IAEA, joka antaa käyttöön sihteeristön sopimuksen osapuolten välisiä kokouksia varten, on asettanut kokouksesta tekemänsä tiivistelmän saataville Internetiin (http://www.iaea.org/worldatom/glance/legal/revmtg0199.html).

Yleissopimusta sovelletaan maalla sijaitseviin siviilikäyttöön tarkoitettuihin ydinvoimalaitoksiin, joten Sellafieldin laitos, johon kysyjä viittaa, ei kuulu yleissopimuksen soveltamisalaan. On kuitenkin huomattava, että yksi yleissopimuksen päävaatimuksista koskee valvontaviranomaisia, kuten yleissopimuksen 8 artiklassa määrätään: 1. Kukin sopimuspuoli perustaa tai nimeää valvontaviranomaisen, jonka tehtävänä on panna täytäntöön (mldr) lainsäädäntöön ja valvontaan liittyvät järjestelyt ja jolla on riittävät valtuudet ja toimivalta sekä taloudelliset ja inhimilliset voimavarat, jotta se voi suoriutua sille määrätyistä velvollisuuksista. 2. Kukin sopimuspuoli toteuttaa aiheelliset toimenpiteet varmistaakseen, että valvontaviranomaisen tehtävät on tosiasiallisesti erotettu sellaisten muiden elinten tai organisaatioiden tehtävistä, jotka toimivat ydinenergian käytön edistämisen tai hyödyntämisen parissa.

Tämän valvontaviranomaisen toimivaltuuksia ei ole yleensä eikä ainakaan Yhdistyneessä kuningaskunnassa rajoitettu yleissopimuksessa määriteltyihin ydinlaitoksiin. Jäsenvaltioilta saadun selkeän poliittisen ohjeiston pohjalta hakijamaita kohtaan on omaksuttu tiukka linja. Jäsenvaltioissa sijaitsevia ydinlaitoksia varten ei ole vastaavaa ohjeistoa. Komissio on kuitenkin keskustellut kyseessä olevan yhtiön kanssa Yhdistyneen kuningaskunnan ydinlaitosten valvontaviranomaisten (the British Nuclear Installation Inspectorate) raportista ja sopinut tapaavansa lähiviikkoina yhtiön ylempiä toimihenkilöitä keskustellakseen heidän kanssaan laitosten ydinturvallisuuden parantamiseksi jo aloitetuista toimenpiteistä.

Säteilysuojelua koskevat yhteisön päävaatimukset on esitetty perusnormien vahvistamisesta työntekijöiden ja väestön terveyden suojelemiseksi ionisoivasta säteilystä aiheutuvilta vaaroilta annetussa neuvoston direktiivissä 96/29/Euratom(2). Komissio jatkaa yhteistyötään Yhdistyneen kuningaskunnan viranomaisten kanssa varmistaakseen yhteisön säännösten täyden soveltamisen. Vielä ei ole näyttöä siitä, että Sellafieldin laitosta vastaan äskettäin esitetyn kritiikin perusteella olisi tarpeellista ryhtyä säteilysuojelua koskeviin toimenpiteisiin.

(1) Euroopan atomienergiayhteisön (Euratom) liittymisestä vuonna 1994 tehtyyn ydinturvallisuutta koskevaan yleissopimukseen 16. marraskuuta 1999 tehty komission päätös (1999/819/Euratom) (EYVL L 318, 11.12.1999).

(2) EYVL L 159, 29.6.1996. Direktiivillä 96/29/Euratom kumotaan aikaisemmat asiaa koskevat direktiivit 13 päivästä toukokuuta 2000 lähtien.